LT Europos Sąjungos oficialusis leidinys C 276/17

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės schemų 50 straipsnio 2 dalies a punktą

2013/C 276/08

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„ACEITUNA DE MALLORCA“/„ACEITUNA MALLORQUINA“/„OLIVA DE MALLORCA“/„OLIVA MALLORQUINA“

EB Nr.: ES-PDO-0005-01051-29.10.2012

SGN ( ) SKVN ( X )

1. Pavadinimas

„Aceituna de Mallorca“/„Aceituna Mallorquina“/„Oliva de Mallorca“/„Oliva Mallorquina“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto tipas

1.6 klasė. Švieži arba perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas

Saugoma kilmės vietos nuoroda „Aceituna de Mallorca“/„Aceituna Mallorquina“/„Oliva de Mallorca“/„Oliva Mallorquina“ apima tris produktus: žaliąsias alyvuoges su kauliukais, žaliąsias traiškytas alyvuoges ir natūralias juodąsias alyvuoges. Tai vietinės „Mallorquina“ veislės valgomosios alyvuogės, iš dalies fermentuotos sūryme. Be to, žaliosios traiškytos alyvuogės gardinamos paprastaisiais pankoliais ir paprikomis, o juodosios natūralios alyvuogės – Maljorkos alyvuogių aliejumi.

Saugoma kilmės vietos nuoroda pažymėtoms alyvuogėms būdingos šios organoleptinės ir fizinės bei cheminės savybės:

— Forma: verpsto, šiek tiek asimetriška, viršūnė apvali ir be saitavietės, dažniausiai su smulkiomis poromis.

— Dydis: mažas arba vidutinis.

— Spalva: žalia, gelsvai žalia arba rudai juoda, priklauso nuo sunokimo laipsnio.

— Išvaizda: alyvuogių paviršius blizgus.

— Minkštimas: nelabai prilipęs prie kauliuko (kauliukas juda).

— Skonis: labiausiai juntamas kartus skonis.

— Liečiant minkštimą juntama, kad jis aliejingas.

— Sočiosios riebalų rūgštys: ≥ 83 % visų riebalų rūgščių.

— Oleino rūgštis + linolo rūgštis: ≥ 78 % visų riebalų rūgščių.

— Bendras polifenolių kiekis: ≥ 245 mg galo rūgšties/100 g.

— Gali būti ilgai laikomos.

Dėl alyvuogių sunokimo laipsnio nuimant derlių žaliąsias alyvuoges galima atskirti nuo juodųjų alyvuogių. Dėl sunokimo laipsnio ir perdirbimo proceso, visų pirma gardinimo, gaunami trijų rūšių produktai, pasižymintys šiomis savybėmis:

1. Žaliosios alyvuogės su kauliukais

Alyvuogės, kurių derlius nuimamas prieš alyvuogėms sunokstant. Rinkai teikiamos supakuotos ir užpiltos apsauginiu skysčiu, kurio minimali natrio chlorido koncentracija – 6 %, o maksimali pH vertė – 4,3.

Organoleptinės savybės:

Spalva: nuo žalios iki neryškios gelsvai žalios.

Kvapas: stiprus augalų (alyvmedžių lapų) ir mineralų (sūrymo).

Tekstūra: liečiama alyvuogė tvirta, ją nelengva deformuoti. Ragaujant juntamas alyvuogės kietumas ir tvirtumas, ji nelabai trapi, kandant juntama, kad ji aliejinga, ir girdimas traškėjimas.

Skonis: stiprus. Pasižymi rūgštaus, sūraus ir kartaus skonių pusiausvyra.

Pojūčiai: stipriai juntamas aitrumas ir juntamas aštrumas.

Ilgai juntamas aitrus poskonis.

2. Žaliosios traiškytos alyvuogės

Alyvuogės nuskinamos dar nesunokusios, traiškomos ir gardinamos Maljorkoje augančiu paprastuoju pankoliu (Foeniculum vulgare Mill.) ir paprika (Capsicum annum L.). Rinkai teikiamos supakuotos ir užpiltos apsauginiu skysčiu, kurio minimali natrio chlorido koncentracija – 6 %, o maksimali pH vertė – 4,3.

Organoleptinės savybės:

Spalva: nuo žalios iki gelsvai žalios, blizgi.

Kvapas: stiprus augalų, aiškiai juntamas prieskonių (pankolių) ir šiek tiek – paprikos kvapas.

Tekstūra: liečiant minkšta, alyvuogės lengvai deformuojamos ir lanksčios, traiškant žievė ir minkštimas nevienodai įtrūksta. Ragaujamos alyvuogės minkštos, aliejingos ir vidutiniškai tvirtos.

Skonis: stiprus, sūrus ir kartus.

Pojūčiai: juntamas aitrumas ir šioks toks aštrumas.

Ilgai išliekantis burnoje poskonis.

3. Natūralios juodosios alyvuogės

Nuimant derlių būna sunokusios, vartoti pateikiamos pagardintos Maljorkos alyvuogių aliejumi. Parduodamos pakuotėse be apsauginio skysčio.

Organoleptinės savybės:

Spalva: tamsiai ruda, beveik juoda.

Kvapas: vidutiniškai stiprus žemės.

Tekstūra: paviršius švelnus, liečiant nevienalytis. Ragaujant juntama, kad minkštimas yra aliejingas, minkštas, sultingas ir nelabai tvirtas.

Skonis: stiprus, juntama rūgštumo ir sūrumo pusiausvyra.

Pojūčiai: juntamas šioks toks kartumas ir aitrumas.

Poskonis: vidutinės trukmės.

3.3. Žaliavos (taikoma tik perdirbtiems produktams)

Leidžiama naudoti tik Maljorkoje užaugintas vietinės veislės alyvuoges.

Žaliosios alyvuogės be kauliukų ir žaliosios traiškytos alyvuogės renkamos žalios, t. y. dar nesunokusios, o juodosios natūralios alyvuogės renkamos pasibaigus nokimo procesui.

Žaliosios traiškytos alyvuogės gardinamos Maljorkoje užaugintais paprastuoju pankoliu (Foeniculum vulgare Mill.) bei paprika (Capsicum annum L.) ir druska.

Juodosios natūralios alyvuogės gardinamos Maljorkos alyvuogių aliejumi.

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Saugoma kilmės vietos nuoroda žymimos alyvuogės auginamos ir perdirbamos (atrenkamos, plaunamos, traiškomos, sūdomos ir gardinamos) Maljorkos saloje.

3.6. Specialios pjaustymo, trynimo, pakavimo ir kt. taisyklės

Pakavimas turi būti laikomas paskutiniu apdorojimo etapu; jis labai svarbus vėliau laikant alyvuoges ir užtikrinant joms būdingas kokybės savybes.

Dėl specifinių produkto savybių, visų pirma, dėl jo apdorojimo ir dėl to, kad produktas greitai gendantis, alyvuogės pakuojamos Maljorkos saloje. Šis reikalavimas pagrįstas, nes privaloma, kad:

a) būtų išlaikytos alyvuogėms būdingos savybės ir apsaugota jų kokybė. Ūkinės veiklos vykdytojai bendrai prisiima visišką atsakomybę už tai, kadangi: 1. Būtina išsaugoti produkto gamybos Maljorkoje tradicijas, nuo kurių labiausiai priklauso, ar nebus prarastos galutiniam produktui būdingos savybės. Augintojai turi pakankamai žinių ir technikos, kad užtikrintų tinkamą alyvuogių tvarkymą. Reikia pabrėžti, kad alyvuogės yra lengvai pažeidžiamas ir greitai gendantis produktas. Be to, dėl produkto apdorojimo pobūdžio gali įvykti antra nereikalinga fermentacija. Maljorka yra sala, tai reiškia, kad nesupakuotas alyvuoges į kitas gamybos vietoves reikėtų pervežti jūrų keliais. Alyvuogių kokybei galėtų pakenkti temperatūra ir kitos aplinkos sąlygos, dėl kurių pakistų alyvuogių skonis, kvapas ir tekstūra. Dėl to griežtai draudžiama perpakuoti alyvuoges ir (arba) jas tvarkyti dar kartą. 2. Vien dėl skirtingų pakavimo procesų, taikomų gamybos vietovėje arba už jos ribų, kurie būtų arba nebūtų sistemingai kontroliuojami, galėtų sumažėti pasitikėjimas saugomos kilmės vietos nuoroda.

b) būtų užtikrinti produkto atsekamumas ir kilmė.

Kontrolės sistema ir sertifikavimas užtikrina alyvuogių kilmę ir atsekamumą, jei jos ruošiamos, tvarkomos ir pakuojamos Maljorkoje, taip išvengiant, kad jos nesusimaišytų su kitos kilmės alyvuogėmis.

3.7. Specialios ženklinimo etiketėmis taisyklės

Ant kiekvienos saugoma kilmės vietos nuoroda pažymėtų parduodamų alyvuogių pakuotės nurodoma tokia informacija:

— saugomos kilmės vietos nuorodos pavadinimas,

— ES simbolis arba užrašas Denominación de Origen Protegida (Saugoma kilmės vietos nuoroda), ir

— etiketė su kodifikuotu abėcėliniu skaitmeniniu numeriu, palengvinanti produkto kontrolę ir atsekamumą.

4. Glaustas geografinės vietovės apibūdinimas

Geografinė vietovė – tai visa Maljorkos sala, esanti Balearų salų autonominėje srityje.

5. Ryšys su geografine vietove

5.1. Geografinės vietovės ypatumai

Dirbama žemė, kurioje gali augti saugoma kilmės vietos nuoroda žymimos alyvuogės, yra klintinės kilmės, dirvožemis vidutiniškai lengvas arba sunkus, jame daug stambių sudedamųjų dalių, o jo pH yra šarminis. Dirvožemyje daug akmenų, o tai labai naudinga vandens apytakai. Jis sudarytas iš horizontalių sluoksnių, tarp kurių kaupiasi smulkus molis, puikiai tinkantis alyvmedžių šaknų sistemai.

Paprastai alyvmedžiai auginami terasose – ši sistema pritaikyta dirvožemio paviršiaus nelygumams. Terasos nukreiptos į pietų pusę, taip alyvmedžiai gauna daugiausia saulės šviesos ir išvengia šaltų šiaurės vėjų. Dėl sudėtingos dirbamos žemės prieigos derlių įmanoma nuimti tik rankomis, todėl galima atrinkti puikios kokybės alyvuoges.

Lietus yra vienintelis vandens šaltinis. Žemdirbių patirtis įrodė, kad laistymas daro neigiamą poveikį ypatingai alyvuogių tekstūrai, todėl laistyti draudžiama.

Maljorkos veislės alyvmedžiams naudojamas vienintelis skiepas – laukinio alyvmedžio, kuris geriausiai tinka dėl didelio savo atsparumo ir kuris auga Maljorkos miškuose, dėl to puikiai prisitaiko prie aplinkos.

Ūkiuose įprasta auginti ir avių bandas; avys atlieka trejopą funkciją: šalina piktžoles, šalina ūglius ir teikia organines trąšas.

Gamintojų patirtis padėjo sukurti gardinimo techniką, kuri taip pat glaudžiai susijusi su geografine vietove. Žaliosios traiškytos alyvuogės gardinamos saloje augančiais paprastuoju pankoliu ir paprika, kuriuos Maljorkos vartotojai pripažįsta ir labai vertina. Kitas tvirtas alyvuogių ryšio su geografine vietove įrodymas – juodųjų alyvuogių gardinimas gamybos vietos alyvuogių aliejais.

Ne vieną amžių augindami alyvuoges ir jas tvarkydami, augintojai sukaupė žinių (daugiausia perduodamų žodžiu), kurios padeda užtikrinti alyvuogių kokybę. Pavyzdžiui, dėl ūkininkų sukauptos patirties taikomi tinkami auginimo metodai, kuriuos taikant galima sumažinti pažeistų ir perdirbti netinkamų alyvuogių skaičių arba pasiekti, kad tokių alyvuogių visai nebūtų. Be to, visapusiškos gamintojų žinios apie alyvuoges padeda išvengti fermentacijos ir kitų alyvuogių pažeidimų. Visi šie dalykai pasiekiami tvarkymo ir aplinkos sąlygas bei įrangą ir instaliacijas pritaikius prie alyvuogių savybių.

Ūkininkai turi sukaupę tokių specifinių žinių: apie laukinių alyvmedžių skiepijimą, nedrėkinamų plantacijų sodinimą (kad alyvuogės įgautų stipresnį skonį), derliaus nuėmimą rankomis kiekvienai produkto rūšiai tinkamiausiu sunokimo momentu. Nuimant derlių rankomis galima nustatyti geriausią alyvuogės rinkimo momentą, nuo kurio tiesiogiai priklauso dvi vaisių sudėtinės dalys: fenoliai ir lakiosios medžiagos, suteikiantys alyvuogėms būdingą skonį ir kvapą.

Gamintojai turi sukaupę tokių specifinių žinių: apie specifinę gardinimo techniką naudojant paprastąjį pankolį ir papriką (žaliosioms traiškytoms alyvuogėms gardinti) ir Maljorkos alyvuogių aliejų (natūralioms juodosioms alyvuogėms). Be to, gamintojai turi sukaupę patirties, kad alyvuogės galėtų įgauti tik joms būdingų savybių: alyvuogės neapdorojamos šarmu, kad neprarastų kartumo ir kad neįvyktų antroji fermentacija; prieš pakuojant sureguliuojamas pH.

5.2. Produkto ypatumai

Saugoma kilmės vietos nuoroda pažymėta alyvuogių veislė auginama tik Maljorkos saloje. Ji kilusi iš vietinės „Aceituna de Mallorca“ veislės.

Skiriamieji šių saugoma kilmės vietos nuoroda žymimų alyvuogių bruožai – jų juslinės savybės: kartumas, aliejingumas ir kvapas, dėl kurių produktas tapo plačiai žinomas.

Kartumas – tai išskirtinė savybė, kurią vartotojai dažniausiai priskiria „Aceituna de Mallorca“ alyvuogėms. Kartumą nulemia didelis žaliosiose ir juodosiose alyvuogėse aptinkamų polifenolių kiekis. Be to, taikant tradicinį gamybos metodą šie antioksidantai, nuo kurių priklauso galutinio produkto kartumas ir aitrumas, modifikuojami labai nedaug.

Nesočiųjų riebalų rūgščių, kurios sudaro daugiau nei 83 % „Aceituna de Mallorca“ alyvuogių, lydymosi temperatūra žemesnė nei 39 °C, todėl kramtomos alyvuogės burnoje suskystėja, o vartotojai labai vertina šį joms būdingą aliejingumą.

Žaliųjų traiškytų alyvuogių aromatas akivaizdžiai paveiktas paprastojo pankolio ir paprikos, kuriais alyvuogės gardinamos, o jų tekstūra būdinga šiai veislei ir paveikta gamybos proceso.

Natūraliųjų juodųjų alyvuogių ypatybės daugiausia priklauso nuo veislės, visų pirma, nuo derliaus nuėmimo alyvuogėms beveik pernokus, be to, nuo gardinimo toje pačioje geografinėje vietovėje gaminamu alyvuogių aliejumi.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Alyvmedžiai prisitaiko prie aplinkos, kurioje auginami, sąlygų ir auginimo metodų. Dėl vietovės reljefo, dirvožemio ir klimato sąlygų, istorinių auginimo tradicijų ir ūkininkų patirties šios alyvuogės glaudžiai susijusios su savo geografine aplinka ir todėl pasižymi išskirtinėmis savybėmis.

Dėl šios vietovės miškuose laukiniam alyvmedžiui itin palankių vystymosi sąlygų, žmogaus veiklos (geriausių augalų atranka) ir raidos buvo išvesti „Mallorquina“ veislės alyvmedžiai, iš kurių, taikant auginimo metodus ir tradicinius gamybos būdus, tapo įmanoma išauginti dabartines išskirtinėmis savybėmis pasižyminčias alyvuoges.

Šias išskirtines savybes lemia keturi veiksniai, apibūdinantys geografinės vietovės ir produkto savybių priežastinius ryšius: klimatas ir dirvožemis, ypatingos genetinės savybės, agronominė aplinka ir ne vienu metu vykstantys gamybos procesai.

Vietovėje vyrauja Viduržemio jūros klimatas, kuriam būdinga daug saulėtų valandų, vidutinė arba žema temperatūra žiemą ir sausos bei karštos vasaros. Kalbant apie dirvožemio sąlygas reikia pabrėžti, kad dirvožemyje daug karbonatų (klinčių). Dėl šių priežasčių alyvuogėse susidaro didelis polifenolių kiekis, kuris lemia alyvuogių kartumą ir trišakio nervo aitrumo pojūtį, kuris būdingas „Aceituna de Mallorca“ alyvuogėms.

Genetinės savybės priklauso nuo žemdirbių patirtimi pagrįstos atrankos ir nulėmė vietinės veislės savybes. 2011 m. Balearų salų universiteto atliktas tyrimas patvirtina, kad genetiniu ir fenotipo požiūriu tai yra atskira veislė, kuriai būdingi: specifinis riebalų rūgščių kiekis, nuo kurio priklauso alyvuogių aliejingumas ir nelabai prilipęs prie kauliuko minkštimas (kauliukas juda), dėl ko šios alyvuogės puikiai tinka maistui.

Svarbiausia agronominė ypatybė – laipsniškas derliaus nuėmimas rankomis. Derlius nuimamas laipsniškai – žaliosios alyvuogės be kauliukų ir žaliosios traiškytos alyvuogės renkamos dar nesunokusios, o juodosios natūralios alyvuogės renkamos pasibaigus nokimo procesui. Dėl to alyvuogės noksta medyje, o tai lemia specifines kiekvienai iš trijų produktų rūšių būdingas organoleptines savybes. Patyrusiems žemdirbiams nuimant derlių rankomis užtikrinamos geriausios organoleptinės savybės, o žaliosios alyvuogės be kauliukų ir žaliosios traiškytos alyvuogės išlaiko joms būdingą tvirtumą.

Gamybos procesas ypatingas dėl šių priežasčių: žaliosios traiškytos alyvuogės gardinamos saloje užaugintais paprastuoju pankoliu ir paprika, dėl kurių įgauna joms būdingą kvapą. Natūralios juodosios alyvuogės gardinamos Maljorkos alyvuogių aliejumi, dėl ko įgauna joms būdingą riebumą. Be to, alyvuogės neapdorojamos šarmu, dėl to jų tekstūra beveik nepakinta, o žaliosios alyvuogės be kauliukų ir žaliosios traiškytos alyvuogės išlieka tvirtos ir nepraranda joms būdingo kartumo.

Nuoroda į paskelbtą specifikaciją

(Reglamento (EB) Nr. 510/2006 (3) 5 straipsnio 7 dalis)

http://www.caib.es/sacmicrofront/archivopub.do?ctrl=MCRST63ZI124069&id=124069

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.